b'\n_START_ARTICLE_\nBritzer Garten\n_START_PARAGRAPH_\nBritzer Garten er ben\xc3\xa6vnt efter bydelen Berlin-Britz i det Berlinske omr\xc3\xa5de Neuk\xc3\xb6lln. Parken blev anlagt i forbindelse med en Forbundshaveudstilling (BUGA) i 1985, og tanken var at give befolkningen i det syd\xc3\xb8stlige Vestberlin en ny landskabspark, fordi den var afsk\xc3\xa5ret fra det naturlige opland. Den d\xc3\xa6kker 90 ha og byder p\xc3\xa5 natur- og havekunst, rosenhave, Rododendronlund, legelandskaber, og udstrakte opholdspl\xc3\xa6ner, arkitektur og kunst (Karl-Foerster-Pavillon), s\xc3\xb8er og bakker samt brogede og skiftende blomsterbede. Ved siden af restauranten p\xc3\xa5 Kalenderpladsen st\xc3\xa5r et solur, der med sine 99 m h\xc3\xb8jde er Europas st\xc3\xb8rste (se foto). Det blev planlagt af arkitekterne J\xc3\xbcrgen Dirk Zilling, Jasper Halfmann og Klaus Zillich._NEWLINE_Man kan k\xc3\xb8re gennem arealet med lokalbanen Britzer Museumsbahn, der blev opbygget af tipvognsdele i 600\xc2\xa0mm sporvidde. Nogle af vognene blev lavet som efterligninger af historiske forbilleder._NEWLINE_Organisatorisk tilh\xc3\xb8rer Britzer Garten Hovedstadsomr\xc3\xa5dets Gr\xc3\xbcn Berlin Park und Garten GmbH, som ogs\xc3\xa5 ejer Britzer M\xc3\xbchle, rekreationsparken Marzahn (der blev \xc3\xa5bnet i 1987 som Berlins egen haveudstilling) og naturparken Sch\xc3\xb6neberger S\xc3\xbcdgel\xc3\xa4nde (et tidligere Expo 2000-projekt)._NEWLINE_Bortset fra det havem\xc3\xa6ssige afholdes der hen over \xc3\xa5ret en r\xc3\xa6kke arrangementer p\xc3\xa5 parkens festplads ved s\xc3\xb8en: Solhvervsfest, efter\xc3\xa5rets dragefest, ildblomst- og klassisk friluftskoncert med et stort fyrv\xc3\xa6rkeri samt b\xc3\xa5de jazz- og klassiske koncerter._NEWLINE_Hovedindgangen ligger ved Buckower Damm ved siden af parkkirkeg\xc3\xa5rden Neuk\xc3\xb6lln. P\xc3\xa5 forpladsen ses vandkunsten Fette Henne, hvis navn spiller p\xc3\xa5, at dele af skulpturen efterligner frugtanl\xc3\xa6gget hos Stenurt, der p\xc3\xa5 tysk hedder "Fetthenne". Skulpturen er lavet af Rolf Szymanski. Restauranten Caf\xc3\xa9 am See blev planlagt fra begyndelsen i 1985 af arkitekten Engelbert Kremser som et led i jordbygningsarbejderne.'